'มาร์ค' ซูฮกทัศนคติ 'ช้างศึก ยู-18' สุดแจ่ม เกมเชือดกัมพูชา - thairath.co.th
'มาร์ค' ซูฮกทัศนคติ 'ช้างศึก ยู-18' สุดแจ่ม เกมเชือดกัมพูชา
โดย ไทยรัฐออนไลน์ 8 ก.ย. 2560 20:15
"มาร์ค อลาเบดร้า ปาลาซิโอส" กุนซือ "ช้างศีก" ทีมชาติไทย ชุดรุ่นอายุไม่เกิน 18 ปี ออกมาชื่นชมทัศนคติของลูกทีม หลังเล่นกลางสายฝน เอาชนะ กัมพูชา 1-0...
วันที่ 8 ก.ย.60 โดยการแข่งขันฟุตบอลรุ่นอายุไม่เกิน 18 ปี ชิงแชมป์อาเซียน 2017 นัดที่ 3 ของกลุ่มเอ เมื่อวันที่ 8 กันยายน 2560 ที่สนามธุวันนา สเตเดียม ประเทศเมียนมา ทีมชาติไทย รุ่นอายุไม่เกิน 18 ปี ลงสนามพบทีมชาติกัมพูชา และสามารถเฉือนเอาชนะไปได้ 1-0 จากการโหม่งของ ดนุสรณ์ สมชอบ ในนาทีที่ 46 ทำให้ไทยมี 9 คะแนนจากการลงสนามไป 3 นัด ขึ้นไปรั้งจ่าฝูงของกลุ่มเอชั่วคราว เนื่องจาก มาเลเซีย ที่มี 6 แต้มจากการลงสนาม 2 นัด จะลงเตะนัดที่ 3 ในช่วงค่ำของวันเดียวกัน
ภายหลังจากจบเกม มาร์ค อลาเบดร้า ปาลาซิโอส เฮดโค้ชทีมชาติไทย รุ่นอายุไม่เกิน 18 ปี กล่าวว่า "ผมรู้สึกดีมาก หลังจาก 3 นัดที่ผ่านมา เราเก็บได้ 9 คะแนน น้องๆ ก็สามารถทำผลงานได้ดี แต่เรายังมีอีก 6 แต้ม จาก สิงคโปร์ และมาเลเซีย ที่ต้องเก็บให้ได้ ดังนั้นเราต้องทำให้ดีกว่านี้ และต้องฝึกซ้อมให้หนักขึ้นต่อไป"
"การที่มีฝนตกลงมาในระหว่างเกมในวันนี้เป็นปัญหากับเราเล็กน้อย แต่ว่ามันไม่ใช่ข้ออ้างว่าสนามเปียก หรือฝนตกลงมา เราไม่ได้เล่นตามแผนที่วางเอาไว้ตั้งแต่แรก แต่เราก็หาทางออกให้นักเตะ นักเตะก็สามารถปรับตัวเข้ากับสถานการณ์ และทำผลงานในสนามตามแผนที่ปรับเปลี่ยนไปได้เป็นอย่างดี ต้องขอชื่นชมในทัศนคติของน้องๆ ทุกคน"
"จากนี้อยากให้น้องๆ ได้พัก จากนั้นจะมีการฝึกซ้อมในเกมนัดต่อไป เพื่อนำข้อเสียมาปรับปรุงให้ดียิ่งขึ้น เพื่อเก็บแต้มที่เหลือ สำหรับเกมนี้ต้องขอบคุณแฟนบอลที่ให้กำลังใจนักเตะทีมชาติไทย รุ่นอายุไม่เกิน 18 ปี เราต้องสู้ต่อไป และจะคว้าชัยชนะให้ได้ในเกมต่อไป"
สำหรับทีมชาติไทย รุ่นอายุไม่เกิน 18 ปี จะลงแข่งขันฟุตบอลรุ่นอายุไม่เกิน 18 ปี ชิงแชมป์อาเซียน 2017 ในเกมต่อไป พบกับทีมชาติสิงคโปร์ ในวันที่ 10 กันยายน 2560 ที่สนามธุวันนา สเตเดียม เวลา 18.30 น. และไทยรัฐทีวีจะมีเทปบันทึกภาพเกมการแข่งขันนัดนี้ให้แฟนบอลได้รับชมต่อไป.
4กระจ่าง! 'บิ๊กโจ' เผยประเด็น 'โลโก้ใหม่ช้างศึก' หลังเจอดราม่าก๊อปปี้
5ลูกยางสาวไทยซ้อมเต็มที่ ก่อนตบอิหร่านนัดแรก 20 ก.ย.นี้